**POROČILO O DELU MEDOBČINSKE UPRAVE OBČIN ŠEMPETER-VRTOJBA, RENČE-VOGRSKO, MIREN-KOSTANJEVICA IN VIPAVA ZA OBDOBJE**

**od 1.1.2021 do 31.12.2021**

**Inšpekcija in redarstvo**

Medobčinska uprava občin Šempeter-Vrtojba, Renče-Vogrsko in Miren-Kostanjevica je bila ustanovljena z Odlokom o ustanovitvi organa skupne občinske uprave, Medobčinska uprava občin Šempeter-Vrtojba, Renče-Vogrsko in Miren-Kostanjevica (Ur. l. RS št. 112/08 in 24/2010) konec leta 2008, delovati pa je začela 15. aprila 2009. Leta 2013 se je Medobčinski upravi pridružila Občina Vipava, dne 1.11.2016, pa še Občina Ajdovščina.

Občine so z Odlokom o prenehanju veljavnosti Odloka o ustanovitvi medobčinske uprave občin Šempeter-Vrtojba, Renče-Vogrsko, Miren-Kostanjevica in Vipava (Ur. l. RS, št. 63/2016, z dne 7.10.2016 in uradno glasilo Občine Renče-Vogrsko, št. 8/2016) ter Odlokom o ustanovitvi organa skupne občinske uprave Medobčinska uprava občin Šempeter – Vrtojba, Renče – Vogrsko, Miren – Kostanjevica, Vipava in Ajdovščina (Ur. l. RS, št. 63/2016, z dne 7.10.2016 in uradno glasilo Občine Renče-Vogrsko, št. 8/2016) ustanovile medobčinsko upravo občin in Ajdovščina (v nadaljevanju MU), ki je začela delovati, dne 1.11.2016 in je kot taka delovala do 31.12.2019, ko je Občina Ajdovščina izstopila iz te MU in se priključila drugi MUO. Iz naše MU sta se v novo nastalo MU prezaposlila inšpektor in občinski redar.

Z Odlokom o ustanovitvi organa skupne občinske uprave Medobčinska uprava občin Šempeter-Vrtojba, Renče-Vogrsko, Miren-Kostanjevica in Vipava (Ur. l. RS, št. 93/2020, z dne 3.7.2020 in Uradno glasilo Občine Renče-Vogrsko, št. 6/2020) so štiri občine, ki so ostale, ustanovile medobčinsko upravo občin Šempeter-Vrtojba, Renče-Vogrsko, Miren-Kostanjevica in Vipava. Sicer pa je MUO od 1.1.2020 delovala v sestavi teh štirih občin.

Od 1.1.2020 so bili zaposleni v MU vodja MU, ki je hkrati inšpektor, štirje občinski redarji in svetovalka.

MU je v letu 2021 pripravila in poslala zahtevek za sredstva na podlagi katerega je **Občina Renče - Vogrsko od države za delovanje MU za leto 2020, prejela 13.737,74 EUR**, Občina Šempeter-Vrtojba 22.781,60 EUR, Občina Miren-Kostanjevica 18.132,14 EUR in Občina Vipava 20.716,90 EUR. V letu 2021 smo v MU porabili 238.803,94 EUR. Zahtevek za sredstva za leto 2021, ki jih sofinancira za delovanje MU država bomo posredovali na Ministrstvo za javno upravo - Služba za lokalno samoupravo, do dne 31.03.2022.

Medobčinski inšpektor in redarstvo sta zaradi posledic epidemije COVID-19, bolniških izostankov in koriščenja dopustov v obdobju od 1.1.2021 do 31.12.2021, delovala v zmanjšani zasedbi. Prisotnost inšpekcije je bila 57 %, redarstva pa 79%. V tem obdobju sta medobčinski inšpektorat in redarstvo na območju **OBČINE RENČE-VOGRSKO** obravnavala skupno **407**

**zadev**, ki so v nadaljevanju specificirane v Tabeli 2, Tabeli 4 in Tabeli 6, prilagamo tudi Tabelo 1, Tabelo 3 in Tabelo 5 iz predhodnega leta 2020.

**Tabela 1: Redarska služba – število zadev v letu 2020**

|  |  |  |  |  |  |
| --- | --- | --- | --- | --- | --- |
| 2020 | OBČINA ŠEMPETER-VRTOJBA | OBČINA RENČE-VOGRSKO | OBČINA MIREN-KOSTANJEVICA | OBČINA VIPAVA | SKUPAJ |
| UREJANJE RASTLINJA (OBREZOVANJE) | 15 | 4 | 5 | 1 | 25 |
| RAVNANJE Z ODPADKI | 22 | 4 | 3 | 1 | 30 |
| ORANJE, KURJENJE | 0 | 0 | 0 | 0 | 0 |
| ŽIVALI IN ŽIVALSKI IZTREBKI, PSI BREZ POVODCA (ZAP. ŽIVALI) | 1 | 2 | 1 | 0 | 4 |
| ZAPUŠČENA VOZILA | 16 | 4 | 4 | 19 | 43 |
| OGLAŠEVANJE IN PLAKATIRANJE | 0 | 0 | 0 | 1 | 1 |
| UPORABA JAVNE POVRŠINE (dovoljenja) | 64 | 36 | 23 | 60 | 183 |
| PROSJAČENJE | 0 | 0 | 0 | 0 | 0 |
| KRŠITEV JAVNEGA REDA IN MIRU | 0 | 0 | 0 | 3 | 3 |
| NADZOR ODL. COVID - 19 | 500 | 80 | 170 | 850 | 1600 |
| PROMET, CESTE, SIGNALIZACIJA | 22 | 2 | 6 | 14 | 44 |
| SKUPAJ | 640 | 132 | 212 | 949 | 1933 |

**Tabela 2: Redarska služba – število zadev v letu 2021**

|  |  |  |  |  |  |
| --- | --- | --- | --- | --- | --- |
| 2021 | OBČINA ŠEMPETER-VRTOJBA | OBČINA RENČE-VOGRSKO | OBČINA MIREN-KOSTANJEVICA | OBČINA VIPAVA | SKUPAJ |
| UREJANJE RASTLINJA (obrezovanje) | 15 | 3 | 5 | 0 | 23 |
| RAVNANJE Z ODPADKI | 21 | 3 | 7 | 8 | 39 |
| ORANJE, KURJENJE | 3 | 0 | 2 | 0 | 5 |
| OGLAŠEVANJE IN PLAKATIRANJE | 0 | 0 | 0 | 1 | 1 |
| NADZOR NAD STANJEM OBČINSKIH CEST, PROMET, PROMETNA SIGNALIZACIJA | 14 | 2 | 3 | 11 | 30 |
| POSEG V OBCESTNI PAS (mejni zid, postavitev ograje) | 0 | 0 | 0 | 0 | 0 |
| NEVARNI OBJEKTI | 0 | 0 | 0 | 1 | 1 |
| UPORABA JAVNE POVRŠINE (dovoljenja) | 13 | 10 | 6 | 18 | 47 |
| ENOSTAVNI OBJEKTI | 0 | 0 | 1 | 0 | 1 |
| NADZOR ODL. COVID - 19 | 9 | 0 | 0 | 3 | 12 |
| ŽIVALI IN ŽIVALSKI IZTREBKI, PSI BREZ POVODCA | 5 | 0 | 2 | 0 | 7 |
| ZAPUŠČENA VOZILA | 13 | 0 | 3 | 29 | 45 |
| NADZOR NA DOGODKU | 4 | 4 | 7 | 4 | 19 |
| DALJŠI NADZOR NA LOKACIJI | 7 | 3 | 4 | 6 | 20 |
| SKUPAJ | 104 | 25 | 40 | 81 | 250 |

**Tabela 3: Inšpekcijska služba – št. zadev v letu 2020**

|  |  |  |  |  |  |
| --- | --- | --- | --- | --- | --- |
| 2020 | OBČINA ŠEMPETER-VRTOJBA | OBČINA RENČE-VOGRSKO | OBČINA MIREN-KOSTANJEVICA | OBČINA VIPAVA | SKUPAJ |
| UREJANJE RASTLINJA (obrezovanje) | 6 | 4 | 4 | 5 | 19 |
| RAVNANJE Z ODPADKI | 34 | 8 | 16 | 7 | 65 |
| ORANJE, KURJENJE | 5 | 4 | 4 | 5 | 18 |
| OGLAŠEVANJE IN PLAKATIRANJE | 0 | 0 | 0 | 2 | 2 |
| NADZOR NAD STANJEM OBČINSKIH CEST, PROMET | 150 | 100 | 90 | 110 | 450 |
| IZLIVANJE METEORNIH IN FEKALNIH VOD NA JAVNO POVRŠINO, PRIKLOPI NA FEKALNO KANALIZACIJO | 1 | 2 | 1 | 9 | 13 |
| POSEG V OBCESTNI PAS (mejni zid, postavitev ograje) | 2 | 6 | 1 | 3 | 12 |
| NEVARNI OBJEKTI | 0 | 0 | 1 | 1 | 2 |
| UPORABA JAVNE POVRŠINE (dovoljenja) | 64 | 36 | 26 | 61 | 187 |
| ENOSTAVNI OBJEKTI | 2 | 1 | 0 | 1 | 4 |
| TURISTIČNA TAKSA | 0 | 0 | 1 | 1 | 2 |
| NADZOR ODL. COVID - 19 | 20 | 15 | 17 | 18 | 70 |
| USTNA OPOZORILA - OSVEŠČANJE | 110 | 40 | 42 | 60 | 252 |
| SKUPAJ | 394 | 216 | 203 | 283 | 1096 |

**Tabela 4: Inšpekcijska služba – št. zadev v letu 2021**

|  |  |  |  |  |  |
| --- | --- | --- | --- | --- | --- |
| 2021 | OBČINA ŠEMPETER-VRTOJBA | OBČINA RENČE-VOGRSKO | OBČINA MIREN-KOSTANJEVICA | OBČINA VIPAVA | SKUPAJ |
| UREJANJE RASTLINJA (obrezovanje) | 12 | 4 | 3 | 4 | 23 |
| RAVNANJE Z ODPADKI | 40 | 14 | 18 | 8 | 80 |
| ORANJE, KURJENJE | 4 | 2 | 3 | 2 | 11 |
| OGLAŠEVANJE IN PLAKATIRANJE | 0 | 0 | 0 | 0 | 0 |
| NADZOR NAD STANJEM OBČINSKIH CEST, PROMET, PROMETNA SIGNALIZACIJA | 70 | 60 | 60 | 50 | 240 |
| IZLIVANJE METEORNIH IN FEKALNIH VOD NA JAVNO POVRŠINO, PRIKLOPI NA FEKALNO KANALIZACIJO | 1 | 2 | 2 | 10 | 15 |
| POSEG V OBCESTNI PAS (mejni zid, postavitev ograje) | 3 | 2 | 3 | 7 | 15 |
| NEVARNI OBJEKTI | 2 | 0 | 1 | 5 | 8 |
| UPORABA JAVNE POVRŠINE (dovoljenja) | 26 | 21 | 12 | 32 | 91 |
| ENOSTAVNI OBJEKTI | 1 | 3 | 3 | 1 | 8 |
| USTNA OPOZORILA - OSVEŠČANJE | 60 | 30 | 32 | 40 | 162 |
| SKUPAJ | 219 | 138 | 137 | 159 | 653 |

Na področju občine Renče-Vogrsko je MU redno izvajala nadzor nad spoštovanjem pogojev kateri so navedenih v dovoljenjih oz. soglasjih izdanih s strani Občine.

Nadzirali smo uporabo javnih površin, zlasti v varovanem pasu občinskih cest. Ugotavljamo, da nekateri še vedno niso ustrezno seznanjeni z obveznostmi pridobivanja soglasij in dovoljenj za posege v varovalni pas občinske ceste (npr.: vzdrževalna dela na fasadah stanovanjskih hiš, obnovah ograj, zasaditev živih mej, vzpostavitev priključkov na občinsko javno cesto, postavitev delovnega odra, nelegalna gradnja podpornega zida, nelegalen prizidek k objektu, nedovoljen odvzem vode iz hidranta ipd.). V primeru odkritja nepravilnosti občane najprej opozorimo, da dela ustavijo, na občini pridobijo ustrezno dovoljenje in nato dela izvedejo v skladu s pogoji, ki so navedeni v dovoljenju. Ali so dela izvedena v skladu s pogoji, preverimo na terenu. Kljub izboljšani situaciji nadaljujemo z nadzorom in osveščanjem, saj lahko le tako izboljšamo razmere, ter zagotovimo bolj varen promet v občini.

Pogosto smo nadzirali razmere na tržnici Vogrinka (pod avtocesto), kjer je občasno prihajalo do težav vendar smo zadeve s pogovori z uporabniki tržnice uspešno rešili. Tudi v nadaljevanju bomo prisotni na tem območju.

Inšpekcijska služba je obravnavala tudi primere enostavnih objektov, kjer je ugotavljala ustrezna soglasja.

Ugotavljamo, da se v letu 2021 v Občini Renče-Vogrsko število kršitev povezanih z razraščanjem rastlinja na ceste in pločnike oziroma javno dobro, v primerjavi z lanskim letom ni bistveno spremenilo. Zadeve smo uspešno reševali z našo prisotnostjo in opozarjanjem občanov, da naj zadeve sami čim prej ustrezno uredijo. Na tem področju bomo posebej pozorni tudi v nadaljevanju z izvajanjem rednega nadzora, osveščanjem in opozarjanjem občanov.

Na področju inšpekcijske in redarske službe nismo odkrili hujših kršitev na področju oranja njiv ob občinskih cestah in javnih poteh. Nekaj oračev, ki so nameravali orati preblizu ceste in obračati traktorje na cestišču, kar ima lahko za posledico poškodovanje le-te oziroma povzroča nevarnost za udeležence v prometu, smo osvestili s pravilnim načinom oranja.

V MU namenjamo veliko pozornost prometni signalizaciji in oviram na cestiščih. Vse zaznane nepravilnosti (pomanjkljiva prometna signalizacija, onesnaženje cestišča zaradi izvajanja del v varovanem pasu, nepreglednost ceste v križišču, postavljanju ovir na cesto ipd.) so bile po opozorilu in osveščanju, nemudoma odpravljene s strani kršitelja, izvajalca del ali vzdrževalca cest.

V obdobju deževja smo izvajali aktiven nadzor na področju urejenosti in prevoznosti cest, čiščenju nanosov sipkega materiala na cestišče ter čiščenju obcestnih jarkov in odtokov. V zimskem času smo veliko pozornosti namenili razmeram na občinskih cestah in obveščali vzdrževalca cest, da je v primeru zmrzali posipal prometne in javne površine. Še vedno smo pozorni na ažurno košnjo, čiščenje bankin, obcestnih odtokov in jarkov, ki lahko povzročijo zastoje vode in poplavljanje cestišča ter posledično nevarnost v prometu. Redno vzdrževani odtoki so ključni za odvajanje padavinskih voda, zlasti ob hudih nalivih, ko je povečana stopnja poplavljanja in nanašanja sipkega materiala na cestišča.

Ugotavljamo, da je stanje na področju zapuščenih vozil zadovoljivo in brez posebnosti, vendar kljub temu nadaljujemo z izvajanjem ukrepov. Prizadevamo si, da bo zapuščenih vozil v prihodnosti čim manj na javnih površinah, saj le-ta onesnažujejo okolje ter kvarijo podobo naše okolice. V kolikor se bodo razmere poslabšale bomo predlagali sprejem Odloka, ki ureja zapuščena vozila.

Na področju plakatiranja ni bilo zaznati kršitev, kar je verjetno posledica zmanjšanja priložnosti za druženje. Tudi v prihodnje bomo namenjali pozornost na temu področju, posebno v času volitev, ko največkrat prihaja do težav.

Nadzor smo izvajali nad urejenostjo ekoloških otokov, ter osveščali ljudi o pravilnem odlaganju in ločevanju odpadkov. Opažamo, da še vedno veliko občanov ne ločuje odpadkov. Še vedno se pojavljajo težave z nepravilnim odlaganjem odpadkov, avto delov, največ pri pokopališču v Renčah in nasproti Goriških opekarn d.d. pri zbirnem centru. Na to bomo tudi v prihodnosti posebej pozorni. Pri nadzoru smo naleteli na kar nekaj krajanov, ki niso pravilno odlagali smeti. Kot sankcije smo izrekli nekaj opominov, še največ pa smo izrekli ustnih opozoril na kraju samem. Veliko smo osveščali občane glede pravilnega odlaganja in ločenega zbiranja odpadkov. Opažamo, da še vedno veliko občanov ne ločuje pravilno odpadkov. Vendar lahko zaključimo, da se je situacija v letu 2021 izboljšala. Tudi v prihodnjem letu bomo posebej pozorni na to problematiko. Vsi v MU poskušamo odkriti povzročitelje, ki nepravilno odlagajo odpadke, kar pa je v praksi zelo težko. Pomagamo si tudi z občani, ki pa se dostikrat ne želijo izpostaviti in prijaviti nepravilnosti.

**Tabela 5: Nadzor mirujočega prometa in ostale inšpekcijske zadeve v letu 2020**

|  |  |  |  |  |  |
| --- | --- | --- | --- | --- | --- |
| 2020 | OBČINA ŠEMPETER-VRTOJBA | OBČINA RENČE-VOGRSKO | OBČINA MIREN-KOSTANJEVICA | OBČINA VIPAVA | SKUPAJ |
| PREKRŠKI - IZDANI PN | 227 | 15 | 28 | 225 | 495 |
| USTNA OPOZORILA, OSVEŠČANJE, POJASNILA | 1782 | 572 | 780 | 2220 | 5354 |
| ZSV | 2 | 0 | 0 | 0 | 2 |
| UGOVORI | 2 | 0 | 0 | 0 | 2 |
| ODLOČBE - prekrškovni organ | 6 | 1 | 1 | 0 | 8 |
| SKLEPI - prekrškovni organ | 0 | 0 | 0 | 0 | 0 |
| ODGOVORI | 1 | 0 | 0 | 0 | 1 |
| SKUPAJ | 2020 | 588 | 809 | 2445 | 5862 |

**Tabela 6: Nadzor mirujočega prometa in ostale inšpekcijske zadeve v letu 2021**

|  |  |  |  |  |  |
| --- | --- | --- | --- | --- | --- |
| 2021 | OBČINA ŠEMPETER-VRTOJBA | OBČINA RENČE-VOGRSKO | OBČINA MIREN-KOSTANJEVICA | OBČINA VIPAVA | SKUPAJ |
| PREKRŠKI - IZDANI PN | 204 | 31 | 31 | 394 | 660 |
| USTNA OPOZORILA, OSVEŠČANJE, POJASNILA | 1065 | 205 | 314 | 1432 | 3016 |
| ZSV | 0 | 0 | 0 | 0 | 0 |
| UGOVORI | 6 | 2 | 0 | 2 | 10 |
| ODLOČBE - prekrškovni organ | 6 | 2 | 0 | 0 | 8 |
| SKLEPI - PREKRŠKOVNI ORGAN | 2 | 2 | 1 | 1 | 6 |
| ODGOVORI | 3 | 2 | 2 | 2 | 9 |
| SKUPAJ | 1286 | 244 | 348 | 1831 | 3709 |

**Iz Tabele 6** je razvidno, da je bilo izvedeno največ aktivnosti oz. ukrepov z izrekanjem ustnih opozoril in osveščanja na kraju prekrška. Cilj službe je, da udeležence v cestnem prometu ozavesti o pravilnem ravnanju, ter tako zagotovi varnost.

Skupno je bilo v letu 2021 zaradi nepravilnega parkiranja izdanih 31 Obvestil o prekršku, oziroma plačilnih nalogov. Prihodek od plačanih glob je znašal 620,00 EUR, odprtih terjatev pa je ostalo za 80,00 EUR. Zoper plačilne naloge sta bila vložena 2 ugovora in izdane 2 odločbe.

Redarska služba je v letu 2021 aktivno sodelovala pri različnih dogodkih npr;

Prvi šolski dan in nadzor varne šolske poti preko celega leta.

Poostren nadzor pravilne uporabe invalidskih prostorov v sklopu tedna invalidov.

Sodelovali smo pri izvedbi kolesarskega izpita.

Spremljali smo predstavnika Občine pri ogledu stanja javnega premoženja.

Opravili smo daljše nadzore na izpostavljenih lokacijah npr;

Makadamska cesta ob potoku Lijaku, nadzor nad oranjem in poškodovanjem ceste, ter onesnaženjem struge Lijaka z odpadki.

Kontrola odlaganja odpadkov izven kontejnerskih mest in zbirnega centra, tudi v popoldanskem času.

Trg Renče, nepravilno parkiranje.

Tudi v letu 2022 bomo s podobnimi aktivnostmi nadaljevali in jih ustrezno nadgradili.

Občinski redarji so nadzor občasno opravljali v popoldanskem času in med vikendi, vendar niso zaznali hujših kršitev oz. velikih nepravilnosti. Sicer pa med izvajanjem terenskega nadzora, v primeru sumljivih zadev v čim krajšem času obvestimo policijo. S temi aktivnostmi pripomoremo k preprečevanju oz. odkrivanju kaznivih dejanj.

Cilj našega delovanja je v vzpostavitvi partnerskega odnosa, tako z občani kot z inštitucijami in posledično omogočiti boljše in bolj varne pogoje za življenje in delo ljudi v Občini Renče-Vogrsko. To lahko dosežemo le s stalnim nadzorom terena občine, z našo odzivnostjo in

dostopnostjo na terenu ter z dobrim sodelovanjem z občinsko upravo, občinskima komunalnima delavcema, krajevnimi skupnostmi in s pristojnimi institucijami (Policijsko upravo Nova Gorica, Civilno zaščito v občini, Komunalo Nova Gorica d.d., Kolektor CPG, d.o.o., Nova Gorica, Miklavčič s.p., Merljaki, drugimi inšpekcijskimi službami, osnovno šolo, vrtcem, gasilci idr.).

Številka: 02101-1/2022-2 Poročilo pripravila medobčinska uprava

Šempeter pri Gorici, dne 14.2.2022